Hallsteinn – minningarsýning opnuð síðdegis í dag Minningarsýning helguð Hallsteini Sveinssyni verður opnuð í Safnahúsi Borgarfjarðar í Borgarnesi síðdegis í dag . Í tilkynningu frá Safnahúsinu segir að í sýningunni verði lögð áhersla á hugsjónir og persónuleika þessa merka manns sem laðaði að sér marga af merkustu myndlistarmönnum Íslands , en Hallsteinn var sjálfur rammasmiður og hagleiksmaður sem vann fyrir helstu listamenn íslensku þjóðarinnar á sinni tíð . Hallsteinn var ekki auðugur maður en gaf á ævikvöldi sínu Listasafni Borgarness gjöf , m.a. í formi listaverka , sem seint verður metin til fjár . Verk þessi verða sýnd á sýningunni og en í gegnum þau fá gestir verðmæta innsýn í listasöguna . Skólastofnunum er sérstaklega bent á að nýta sér sýninguna í kennslu , en boðið verður upp á fræðslu fyrir börn á öllum aldri auk leiðsagnar fyrir fullorðna meðan á henni stendur . Opnunin verður kl. 17:30 í dag með stuttri dagskrá á neðri hæð Safnahússins ( suðurdyr ) .